Ministearje fan Underwiis, Kultuer en Wittenskip

It Nederlânske ministearje fan Underwiis, Kultuer en Wittenskip, ôfkoarte ta OCW (Onderwijs, Cultuur en Wetenschap), is it ministearje dat ferantwurdlik is foar ûnderwiis, kultuer, wittenskip en it emansipaasjebelied. Inkelde kearndoelen binne 'goed ûnderwiis en in tarieding op selsstannigens en ferantwurdlikens foar elkenien', 'de mooglikheid foar ûnderwizers om harren wurk te dwaan' en 'de mooglikheid foar elkenien om keunst te belibjen'. Wat de wittenskip oanbelanget seit it ministearje dat ek 'wittenskippers harren wurk dwaan moatte kinne'.

Politike lieding
Yn it kabinet-Rutte III wie Ingrid van Engelshoven (D66) de minister en wie Arie Slob (CU) minister sûnder portefúlje foar Basis-en Fuortset Underwiis en Media.

Yn it kabinet-Rutte IV is Robbert Dijkgraaf (D66) de minister en Mariëlle Paul (VVD) (wie Dennis Wiersma, VVD) minister sûnder portefúlje. Fleur Gräper (D66) (wie Gunay Uslu, D66 en Steven van Weyenberg, D66) is steatssikretaris.

Doe't it kabinet-Schoof op 2 july 2024 oantrede, is de minister Eppo Bruins (NSC) en Mariëlle Paul (VVD) de steatssekretaris.

 Ferantwurdlikens 
It ministearje is ferantwurdlik foar it hiele ûnderwiis: primêr, fuortset en heger ûnderwiis, mei it beropsûnderwiis en folwoeksene-edukaasje en it agrarysk ûnderwiis ynbegrepen. Ek stúdzjefinansierring falt ûnder it belied fan it ministearje.

It ministearje is ek ferantwurdlik foar it Nederlânske ûndersyk en wittenskipsbelied, mei útsûndering it op ynnovaasje rjochte ûndersyk dat ûnder it ministearje fan Ekonomyske Saken falt.

 Organisaasje 
It ministearje hat trije direktoraten-generaal mei ûnderlizzende direksjes:

 Heger ûnderwiis, berops- en folwoeksene-edukaasje, wittenskip en emansipaasjebelied (DGHBWE)
 Heger ûnderwiis
 Beropsûnderwiis en folwoeksene-edukaasje
 Wittenskipsbelied
 Stúdzjefinansierringsbelied
 Emansipaasje
 Primêr en fuortset ûnderwiis (DGPV)
 Primêr ûnderwiis
 Fuortset ûnderwiis
 Arbeidsmerk en personielsbelied
 Ier skoalleferlitten
 Kultuer en media (DGCM)
 Media, letters en biblioteken
 Kultureel erfguod
 Keunsten

Tagelyk binne der guon útfierende tsjiensten en rieden lykas:
 Tsjinst Utfiering Underwiis
 Ynspeksje fan it Underwiis (Nederlân)
 Rykstsjinst foar it Kultureel Erfguod
 Ynspeksje Oerheidsynformaasje en Erfguod
 Nasjonaal Argyf
 Underwiisried
 Platfoarm Bètatechnyk
 Ried foar Kultuer
 Kolleezje foar Toetsen en Eksamens

 Skiednis 
De foargonger fan it ministearje, it Ministearje fan Underwiis, Keunsten en Wittenskippen waard yn 1918 oprjochte, doe't it selsstannich waard fan it Ministearje fan Ynlânske Saken en Keninkryksrelaasjes. It waard oprjochte as gefolch fan de oplossing fan de skoalstriid, in skeel oer it lykskeakeljen fan de finânsjes foar religieuze en iepenbiere skoallen. By de Dútske besetting fan Nederlân yn de Twadde Wrâldkriich waard it ministearje omneamd ta Departemint foar Opfieding, Wittenskippen en Kultuerbehâld en in selsstannich Departemint foar Propaganda en Keunsten. Yn 1965 waard it Departemint foar Keunsten yntegrearre yn it nije ministearje fan Kultuer, Rekreaasje en Maatskiplik Wurk. Yn 1982 waard dy kulturele ôfdieling yntegrearre yn it Ministearje fan Folkssûnens. Yn 1996 kearde de kulturele ôfdieling werom nei it Ministearje fan Underwiis.

Keppeling om utens
Ministearje fan Underwiis, Kultuer en Wittenskip

Underwiis, Kultuer en Wittenskip
Kategory:Organisaasje oprjochte yn 1918